Samkvæmt gildandi aðalskipulagi á að sveigja Reykjanesbraut til suðurs fjær álverinu . Stöð 2 / Einar Árnason . Óvissa ríkir um framhald á breikkun Reykjanesbrautar framhjá Straumsvík vegna skipulagsbreytingar , sem gerð var fyrir fimmtán árum , en veglínan var þá færð suður fyrir álverið þegar til stóð að stækka ÍSAL . Vegagerðin vill núna halda núverandi vegstæði meðan Hafnarfjarðarbær leggur til millileið . Fjallað var um málið í fréttum Stöðvar 2 . Vinna stendur nú yfir við breikkun þriggja kílómetra kafla milli kirkjugarðsins í Hafnarfirði og Krýsuvíkurgatnamótanna . Breikkun þessa áfanga í gegnum Hafnarfjörð á að ljúka seint á næsta ári og það er því ekki seinna vænna en að fara að huga að næsta áfanga , framhjá Straumsvík . En þá vandast málið . Færa á Reykjanesbrautina suður fyrir álverið , samkvæmt gildandi aðalskipulagi Hafnarfjarðar . Grafík / Hafsteinn Þórðarson . Í gildandi aðalskipulagi frá árinu 2005 er gert ráð fyrir að Reykjanesbrautin verði færð . Breytinguna má rekja til áforma sem þá voru uppi um stækkun álversins . ÍSAL keypti lóðina þar sem núverandi vegur liggur en jafnframt var samið um að brautin færðist sunnar í hraunið . En hvað vilja menn gera núna ? „ Það er ljóst að það er breytt staða , það segir sig sjálft , og við þurfum svo sannarlega að fara að huga að þessum skipulagsmálum því að tíminn líður , “ segir Rósa Guðbjartsdóttir , bæjarstjóri Hafnarfjarðar . Samkvæmt upplýsingum frá Vegagerðinni vill hún halda núverandi veglínu . En væri ekki einfaldast að tvöfalda núverandi veg í núverandi veglínu ? „ Nei , það er ekki inni í myndinni . Það er gert ráð fyrir því að þessi vegur fari og álverið keypti þessa lóð á sínum tíma . Þannig að það er ekki inni í myndinni . Og því er verið að reyna að leita að einhverri millileið , “ svarar Rósa . Hafnarfjarðarbær þreifaði á því fyrir fimm árum að hætta við færslu Reykjanesbrautar en féll frá því eftir ábendingu álversins um að slík breyting myndi standa í vegi hugsanlegrar stækkunar . Samkvæmt upplýsingum ÍSAL er þessi afstaða fyrirtækisins óbreytt þótt engin áform séu uppi um stækkun . Tillaga Hafnarfjarðarbæjar að millileið er að halda núverandi vegi en leggja einnig nýja veginn , en aðeins sem tvöfaldan en ekki fjórfaldan , og hafa síðan einstefnuakstur á hvorri braut . Tillaga Hafnarfjarðar er að nýja brautin verði lögð sem tvöföld , ekki fjórföld , og núverandi nýtt áfram , en báðar með einstefnu . Grafík / Hafsteinn Þórðarson . „ Þannig að það yrðu einstefnubrautir þarna á sitthvorum staðnum . Við teljum það bæði hagkvæmara fyrir alla aðila og líka mjög öruggt . Við erum þá komin með mjög góðan og öruggan kafla á milli á þessum vegarbút , “ segir bæjarstjórinn í Hafnarfirði . Lægsta boð í tvöföldun Reykjanesbrautar í Hafnarfirði reyndist tæpir 1,9 milljarðar króna , 186 milljónum króna undir kostnaðaráætlun , en þetta er stærsta útboð Vegagerðarinnar í ár .